Hansin, Giony, Gionin

Da Kuno Widmer, Institut dal DRG

Ils prenums pon ins modifitgar cun agiunscher la finiziun u desinenza -in, -ina. Hansin e Gionin han ins obtegnì en quella moda or da Hans e Gion. La desinenza -in prolunghescha ils nums cun l’effect che lur purtaders paran pli pitschens. Forsa èn els propi persunas pitschnas, cas cuntrari han ils diminutivs Hansin e Gionin il scopo d’empitschnir il maletg dals dus, da render els pitschens en l’imaginaziun. Medemamain in effect diminutiv han las desinenzas rumantsch -et, tudestg -li: Ellas reduceschan Gion tar Gionet e Hans tar Hansli. Ils nums diminutivs rimnads ils davos onns tanschan alfabeticamain dad Adalina enfin tar Zücchin. Adalina è la Heidi rumantscha e protagonista en il roman da Silvio Huonder, Zücchin il surnum ch’ils Tessinais dattan als Svizzers tudestgs. Tgi che fa l’objecziun che Adalina, Adelina saja betg in vair diminutiv, po avair raschun. Il num porta bain la desinenza tipica, ma la furma simpla Adala exista betg en rumantsch. Uschia è Adalina er betg la sminuziun dad insatge pli grond. Formalmain auda il num tuttina en il revier dals diminutivs, nua che nus entupain er il pitschen Gion americanisà, il Giony neorumantsch. 

Gionin e Gretina
Jonny Camenisch, il cumediant lumnezian che sa producescha sco “Gieri Scharfauc”, tegna cun l’ortografia englaisa. La furma rumantschada vegn però preferida d’ina rotscha Sursilvans tanschend da Gioni Alig enfin tar Gioni Venzin. Ils diminutivs classics, il Gionin sursilvan, Gionign surmiran, Gianin puter e Jonin vallader han bregia da tegnair pitg al num “made in USA”. Persunas pli veglias portan anc il prenum rumantsch, e da quellas fictivas: Gionin e Gretina, il Hänsel und Gretel da la paraula. Cur che la persuna è reala, daventa fictiv il num: “Hans Ziegler, per romontsch savess ins numnar el Gionin” (Toni Caduff en LQ 1998, nr. 35). Sco Gionin tschessa il segund diminutiv tradiziunal Gionet, Jonet che sto esser stà bler pli vital antruras. Quest JOHANNES empitschnì viva vinavant en ils nums da famiglia Janett e Tschenett da l’intschess ladin. Imitond il Hansli da la sgnocca tudestga ha il Fögl 1996, nr. 94 fatg da Jonin l’erox d’ina sgnocca ladina. Sper blers purtaders reals dal num Jonin menziuna il Fögl durant ils onns 90 plirs signurs cun il num linguisticamain maschadà Hansin. A Scuol van ins per l’equipament da skis tar Hanin Conradin, ed a Valchava gievani a cumprar en tar Hannina dal Volg. Ina numalina da lezza è l’onda Johannina che Duri Gaudenz fa reviver en la davosa annada dal Fögl. Hansi è ina varianta, documentada per il vegl Maiavilla cun ils surnums Brandiser-Hansi, Dokterhansi, Schtutz-Hansi euv. In Hansi da schlattaina indigena menziuna LQ periodicamain en connex cun chor e chant a Savognin.

Accent davant u davos?
La differenza tranter Gioni e Gionin, Hansi e Hansin para minimala a prima vista, ed ins schess ch’ella consista en in sulet bustab. Ma igl è betg quest -n dapli u damain, ed empè da guardar èsi da tadlar: Gióni e Hánsi portan l’accent davant, Gionín e Hansín davostiers. L’accent inizial vala sco tipic per ils pleds tudestgs e germans, quel final duai caracterisar ils linguatgs romans inclusiv il rumantsch. Bler pli cumplexa sa preschenta la situaziun en Grischun pervia da la lunga vischinanza rumantsch-tudestga. Influenza vicendaivla e stgomis envi ed ennà han avischinà ils dus sistems linguistics e famigliarisà ils Rumantschs cul tudestg e sia intunaziun. La Rumantschia è perquai populada da Bartín, Carlín, Gustín e Paulín, ma er dal Bártli, Cárli, Gústi e Páuli. I surprenda betg ch’il medem num vegn derivà en duas modas, a la tudestga ed a la rumantscha. Annina ed Annetta, Babina e Babetta, Dorina, Grettina, Marina, Mengina, Rosina e Teresina pon ins considerar sco las sors da Anneli, Babeli, Dorli, Gretli, Marili, Mengli, Rösli e Teresli. Medemamain Franzin, Seppin ed Ursin sco ils frars da Fränzli, Seppli ed Ursli. Il duo Uorsin e Schellenursli da Selina Chönz ed Aluis Carigiet ha cuntanschì renum mundial, ed i fiss interessant da vesair quest num e sias midadas en las numerusas translaziuns. En tudestg din ins Bartli ad in barbus, ed a Favugn tschernani mintga onn il pli bel Alpenbartli. Per propi il num usità da BARTHOLOMAEUS, è Bartli vegnì adoptà en Engiadina. Qua viva el sut la furma Barcli cun plirs frars, il rumantsch Bartin ed ils mez tirolais Bartel e Burtel. In Pauli prominent è il skiunz Accola che vegn era clamà Päuli, ina varianta alemana anc betg penetrada en il rumantsch. En Engiadina Bassa correspunda Jocal, il Joggel tirolais, a l’agen diminutiv Jachenin, e sco terz vegn vitiers il dubel diminutiv Jocalin. Quest correspunda puspè al Joggeli aleman, surnum dals Basilais per lur stadion da ballape St. Jakob. La pastizaria Conrad a Cuvlignas/Küblis venda dapi decennis la dultscharia Conrädli. Quella vegn a gustar stupent a Conradin e Curdin en viadi tras il Partenz. Kevin e Robin èn dus americanissems che fan furori en Svizra tudestga e rumantscha. Els resplendan la natira dal linguatg englais, sortì d’ina fusiun german-romana. La desinenza è identica cun quella rumantscha, ma l’accent giascha sin il tschep sco en tudestg. Kévin, Róbin rinforzan la tendenza d’accentuar ils pleds davanttiers e mettan en privel la pronunzia rumantscha dals nums sin -in: dals rumantschs Corsín e Flurín sco dals emprests tudestgs Fridolín e Wendelín.